b'\n_START_ARTICLE_\nStith Thompson\n_START_SECTION_\nVida i obra\n_START_PARAGRAPH_\nStith Thompson nasqu\xc3\xa9 a Bloomfield, fill de John Alcaid i Eliza Thompson (de soltera, McClaskey), per\xc3\xb2 va anar a viure a Indianapolis als dotze anys.  Va estudiar a la Universitat Butler i va obtenir el seu grau de BA (Bachelor of Arts) a la Universitat de Wisconsin. Durant dos anys va ensenyar a Portland, Oregon, i durant aquest temps va aprendre noruec i altres lleng\xc3\xbces dels llenyataires. El 1912 va obtenir el m\xc3\xa0ster en literatura anglesa a la Universitat de Calif\xc3\xb2rnia, Berkeley. Va fer el doctorat a la Universitat Harvard de 1912 a 1914 sota la direcci\xc3\xb3 de George Lyman Kittredge, amb la tesi "European Borrowings and Parallels in North American Indian Tales", la qual fou publicada en 1919._NEWLINE_Thompson va ser professor d\'angl\xc3\xa8s a la Universitat de Texas, Austin, de 1914 a 1918; i a partir de 1921, va ser nomenat professor al Departament d\'angl\xc3\xa8s de la Universitat d\'Indiana (Bloomington). Va recollir i crear un arxiu de balades, contes, proverbis, aforismes, enigmes, etc. tradicionals per estudiar-ne els paral\xc2\xb7lels i les distribucions a nivell mudial a partir del seu sistema de catalogaci\xc3\xb3. El primer volum del seu Motif-Index va ser impr\xc3\xa8s el 1955._NEWLINE_Des de 1942 va organitzar un seminari d\'estiu quadriennal ("Institute of Folklore"), que va continuar m\xc3\xa9s enll\xc3\xa0 de la seva jubilaci\xc3\xb3 el 1956. A Bloomington es va fundar el 1962, ja de manera permanent, un Institut of Folklore" amb Richard Dorson com a director i editor de la revista."_NEWLINE_El 1976, Thompson va morir a casa d\'un atac de cor a Columbus, Indiana._NEWLINE_Encara que va escriure nombrosos llibres i articles sobre el tema del folklore, \xc3\xa9s conegut per la classificaci\xc3\xb3 dels motius en els contes populars. Els sis volums de la seva obra Motif-Index of Folk-Literature (1955\xe2\x80\x931958) es consideren una obra clau en aquest camp.'